Il-Kummissjoni Ewropea - Dikjarazzjoni Stqarrija mill-Ewwel Viċi President Timmermans u mill-Kummissarju Jourová qabel il-Jum ta' Tifkira fl-Ewropa kollha għall-vittmi tar-reġimi totalitarji u awtoritarji kollha Brussell, it-22ta' awissu 2019 "Kull 23 ta' Awwissu, nonoraw il-memorja ta' miljuni li sfaw vittmi tar-reġimi totalitarji kollha. L-iffirmar tal-patt Molotov-Ribbentrop bejn il-Ġermanja Nażista u l-Unjoni Sovjetika f'dan il-jum fl-1939 fetaħ kapitlu mudlam fl-istorja Ewropea. Żmien li matulu ċ-ċittadini la kienu liberi li jieħdu d- deċiżjonijiet tagħhom stess u lanqas ma kellhom vuċi dwar l-għażliet politiċi. Ewropa li fiha l-libertà u d-demokrazija ma kinux għajr ħolma. Għexieren ta' miljuni ta' vittmi ġew deportati, ittorturati u maqtula taħt reġimi totalitarji fl-Ewropa. Minħabba din il-krudeltà, in-nuqqas ta' libertà u nuqqas ta' rispett għad-drittijiet fundamentali, diversi ġenerazzjonijiet f'partijiet tal-Ewropa qatt ma kellhom l-opportunità li jgawdu l-libertà u d-demokrazija. Din is-sena qed infakkru wkoll it-30 anniversarju tal-avvenimenti tal-1989 ċ-ċittadini tal-Ewropa Ċentrali u tal-Lvant qamu u kissru l-Purtiera tal-Ħadid filwaqt li aċċelleraw il-waqgħa tagħha. L- azzjonijiet kuraġġużi taċ-ċittadini ġabu lura l-libertà u d-demokrazija lejn l-Ewropa kollha. Huma għenu biex jingħelbu l-firdiet u biex jgħaqqdu l-Ewropa. Dan għalhekk huwa legat Ewropew kollettiv li lkoll kemm aħna rridu ngħożżu, nikkultivaw, u niddefendu. Għaddew tmenin sena mill-1939 u l-ġenerazzjoni li rat il-pjaga tat-totalitarjaniżmu kważi ma għadhiex magħna; l-istorja ħajja qed tinbidel fi storja miktuba. Irridu għalhekk inżommu dawn il-memorji ħajjin biex jispiraw u jiggwidaw lill-ġenerazzjonijiet il-ġodda biex jiddefendu d-drittijiet fundamentali, l-istat tad-dritt u d-demokrazija. Huma dawn il-valuri li jagħmluna dak li aħna. Ninsabu magħqudin flimkien kontra r-reġimi totalitarji u awtoritarji ta' kull tip. Ewropa Ħielsa mhijiex fatt stabbilit iżda hija għażla, kuljum." Fit-23 ta' Awwissu 1939, il-Ġermanja Nażista u l-Unjoni Sovjetika ffirmaw il-patt Molotov-Ribbentrop li qasam lill-Ewropa Ċentrali u tal-Lvant u li wassal għall-ksur tad-drittijiet fundamentali għal għexieren ta' miljuni ta' persuni matul wieħed mill-perjodi l-aktar mudlama fl-istorja tal-kontinent tagħna. Anki wara tmiem it-Tieni Gwerra Dinjija, ħafna Ewropej komplew isofru minn reġimi totalitarji għal għexieren ta' snin. Id-demostrazzjoni magħrufa bħala r-Rotta Baltika li seħħet fit-23 ta' Awwissu 1989, tikkoinċidi mal-50 anniversarju tal-iffirmar tal-Patt Molotov-Ribbentrop. Iċ-ċittadini Baltiċi ffurmaw katina umana ta' 600 kilometru li għaddiet mill-Estonja, mil-Latvja u mil-Litwanja. Kienet demostrazzjoni paċifika li għaqqdet it-tliet pajjiżi fil-mixja tagħhom lejn il-libertà. Din is-sena tfakkar ukoll it-30 anniversarju tal-Piknik Pan-Ewropew, avveniment ta' dimostrazzjoni paċifika li seħħ fid-19 ta' Awwissu 1989 f'Sopron, belt qrib il-fruntiera tal-Ungerija mal-Awstrija. Iċ- ċittadini ltaqgħu madwar il-ħajt tal-fruntiera biex juru solidarjetà u ħbiberija f'avveniment organizzat mill-awtoritajiet taż-żewġ pajjiżi. Il-Piknik Pan-Ewropew huwa wieħed mill-avvenimenti fl-1989 li witta t-triq għall-unifikazzjoni u għat-tmiem tal-Purtiera tal-Ħadid. Għal Aktar Informazzjoni Vidjo: L-Ewwel Viċi President Frans Timmermans jitkellem dwar il-valuri komuni tagħna Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Stqarrija_mill-Ewwel_Vi_i_President_Timmermans_u_mill-Kummissarju_Jourov__qabel_il-Jum_ta__Tifkira_fl-Ewropa_kollha_g_all-vittmi_tar-re_imi_totalitarji_u_awtoritarji_kollha.pdf